Morten Messerschmidt (DF), 2009-04-02:
Tak til Udenrigsministeriet for redegørelsen om OSCE, der jo, som andre ordførere har fremhævet det, spiller en noget hensygnende rolle i offentlighedens bevidsthed, men som jo trods alt i særdeleshed i forhold til international politik spiller en stor rolle som den mæglende organisation, der formår at favne ikke bare EU's lande og europæiske lande, men faktisk meget bredt med hele 56 medlemslande fra Europa, fra Centralasien, fra den anden side af Atlanterhavet osv.
Der er ingen tvivl om, at OSCE i forhold til netop at holde så forskellige lande op på det fælles mål at udvikle demokratiet sammen spiller en meget væsentlig rolle.
Vi taler meget ofte i alle mulige sammenhænge om nødvendigheden af en konstruktiv dialog, og der er OSCE, tror jeg faktisk, et af de organer, som i den grad er i stand til at formidle netop denne konstruktive dialog.
Det var jo også det, som hr. Jeppe Kofod lige nævnte i forhold til Medvedevs forslag om en mere forsonende linje, en mere inkluderende linje, så de tiltagende skel, der er inden for det europæiske kontinent, kan blive bekæmpet og man kan prøve at snakke sammen i stedet for at tale sig fra hinanden.
Det er netop noget, som det forslag går i retning af.
Det andet element, som jeg vil nævne, hvor OSCE spiller en aktiv rolle, er jo samarbejdet med særlig Europarådet, hvor OSCE i sin aktive kamp for at fremme demokratiet og de grundlæggende menneskerettigheder og frihedsrettigheder er helt ude i felten for at kontrollere, om de demokratiske processer bliver efterlevet og forfulgt på en ordentlig måde, og efterse, at den måde, som pressen agerer på, de rammer, inden for hvilke pressen kan agere, og de rammer, som forskellige ngo'er har, lever op til de grundlæggende betingelser.
Vi har jo som folkevalgte mulighed for at deltage aktivt i de her missioner rundtomkring i landene, hvor man kan komme og følge den proces, der er op til parlamentsvalg, senest i Montenegro.
Jeg tror, det er ekstremt væsentligt, at vi ved siden af folketingsarbejdet engagerer os i det her.
Jeg ved også, at det er noget, som i alle medlemslandene spiller en meget stor rolle.
Det bliver faktisk i de lande, hvor man forsøger og virkelig ønsker at få et velfungerende demokrati, taget meget alvorligt, når der bliver rettet kritik eller ros fra OSCE’s side og fra Europarådets side.
Det er ekstremt væsentligt, at vi som repræsentanter for et land og for en del af verden, der netop har fundet måske ikke den perfekte form for demokrati, men i hvert fald en meget velfungerende form for demokrati, forstår at skatte det sådan, at vi også gerne vil udbrede det.
Og det gør vi altså bedst ved at tage ud til de lande, som selv har problemer, og være med til at påpege de problemer.
Jeg ved, at det bliver taget godt imod, og jeg vil derfor også opfordre Folketingets medlemmer til at engagere sig yderligere i det, sådan at OSCE også i fremtiden kan danne platform for netop den aktive udbredelse af demokrati og grundlæggende frihedsrettigheder.
Med de ord vil jeg tage vel imod Udenrigsministeriets redegørelse og kvittere for det gode samarbejde, der er i OSCE, ikke bare mellem partierne her på Christiansborg, men sandelig også mellem de 56 medlemslande.